Broj: 711-I-607-P-247-20/21-02-12

Zagreb, 19. ožujka 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **u predmetu dužnosnika Borisa Vujčića, guvernera Hrvatske narodne banke,** na 119. sjednici, održanoj 19. ožujka 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Borisa Vujčića, guvernera Hrvatske narodne banke, u odnosu na** **istovremeno primanje plaće za profesionalno obnašanje navedene dužnosti i primanje dara djetetu do 15 godina starosti u 2014. u iznosu od 600,00 kn, u 2015. u iznosu od 600,00 kn, u 2016. u iznosu od 600,00 kn, božićnice u 2018. u iznosu od 700,00 kn, te u 2019. u iznosu od 700,00 kn, neće se pokrenuti, s obzirom da navedena primanja, slijedom odredbi članka 67. Zakona o Hrvatskoj narodnoj banci („Narodne novine“, broj: 75/08., 54/13. i 47/20.), ne predstavljaju dodatnu naknadu za poslove obnašanja navedene javne dužnosti.**

Obrazloženje

Dužnosnik Boris Vujčić je 22. kolovoza 2018. podnio Izvješće o imovinskom stanju dužnosnika povodom ponovnog imenovanja na istu dužnost guvernera Hrvatske narodne banke (dalje: HNB) te 31. kolovoza 2018. izvješće o imovinskom stanju povodom promjene i 3. prosinca 2020. povodom promjene. Obnašanje navedene dužnosti za navedenog dužnosnika upisana je u Registar dužnosnika, koji ustrojava i vodi Povjerenstvo.

Člankom 3. stavkom 1. podstavkom 13. ZSSI-a propisano da su guverner, zamjenik guvernera i viceguverner Hrvatske narodne banke dužnosnici u smislu navedenog Zakona, stoga je i Boris Vujčić povodom obnašanja gore navedene dužnosti obvezan postupati sukladno odredbama tog Zakona.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. ZSSI-a propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Uvidom u podnesena izvješća o imovinskom stanju dužnosnika utvrđeno je da dužnosnik Boris Vujčić dužnost viceguvernera HNB-a obnaša profesionalno, za što prima plaću.

Prilikom administrativne provjere izvješća o imovinskom stanju dužnosnika, uvidom u ISPU sustav Porezne uprave, utvrđeno je da je dužnosnik u godinama 2014., 2015., 2016., 2018. i 2019. primio od HNB-a više neoporezivih primitaka pod šifrom 21 (dar djetetu do 15 godina starosti, i to u 2014., 2015. i 2016. u iznosu po 600,00 kn, te pod šifrom 22 (prigodne nagrade – božićnica, regres za godišnji odmor i dr.), i to 2018. i 2019. u iznosu po700,00 kn.

Povjerenstvo je prilikom provedbe postupka administrativne provjere otvorilo predmete, kako u odnosu na guvernera HNB-a, tako i zamjenice guvernera i viceguvernere HNB-a, budući da su utvrđeni primici i drugih dužnosnika, navedenih zaposlenika HNB-a, a kako bi se utvrdilo jesu li navedeni primitci primljeni sukladno odredbama ZSSI-a.

Slijedom navedenog, Povjerenstvo je izvršilo uvid u dopis HNB-a zaprimljen u ulaznoj pošti Povjerenstva pod brojem 711-U-4550-P-249/20-02-2 u predmetu P-249/20, a koji se vodio u odnosu na dužnosnika Romana Šubića, viceguvernera Hrvatske narodne banke.

U predmetnom dopisu navodi se da su navedeni iznosi isplaćivani na temelju odredbe članka 67. stavka 1. Zakona o Hrvatskoj narodnoj banci ("Narodne novine" broj 75/08, 54/13) te na temelju općih akata HNB-a koje je donio guverner HNB-a. U dopisu se dalje navodi kako su guverner, zamjenik guvernera i viceguverneri HNB-a zaposlenici u radnom odnosu na neodređeno vrijeme u HNB-u i da se sva materijalna prava, uključujući i pravo na prigodne isplate (kao što je božićnica) odnose i na njih. Dana 21. 11. 2018. guverner HNB-a donio je Odluku, O. br.: 346-020/11-18/BV, na temelju koje je zaposlenicima HNB-a povodom blagdana isplaćen neto iznos od 700,00 kn u 2018. godini, kao i Odluku, O.br.: 308-020/11-19/BV od 19.11. 2019., na temelju koje je zaposlenicima HNB-a isplaćen neto iznos od 700,00 kn u 2019. godini. Guverner HNB-a donosi akte iz svoje nadležnosti, pa tako i opće akte kojima se utvrđuju prava, obveze i odgovornosti zaposlenika HNB-a, samostalno na temelju članka 43. Zakona o Hrvatskoj narodnoj banci, odnosno nakon donošenja posljednjih izmjena i dopuna Zakona o Hrvatskoj narodnoj banci na temelju članka 43. stavka 2 Zakona o Hrvatskoj narodnoj banci ("Narodne novine" broj 75/08., 54/13. i 47/20.) i odredbe članka 10. st. 2. Statuta Hrvatske narodne banke.

U prilogu očitovanja dostavljaju se gore navedene odluke, kao i Statut Hrvatske narodne banke, Z. br. 2302/18 od 12. 9. 2018., kao i Izmjene i dopune Statuta, Z. br. 2369/19 od 9. 10. 2019.

Člankom 7. podstavkom d) ZSSI-a kao jedno od zabranjenih djelovanja propisano je da je dužnosnicima zabranjeno primati dodatnu naknadu za poslove obnašanja javnih dužnosti.

S obzirom da je iz provjere podataka povodom podnesenih izvješća o imovinskom stanju dužnosnika Borisa Vujčića proizlazilo da su dužnosniku istovremeno uz primanje plaće za obnašanje dužnosti viceguvernera HNB-a isplaćene i prigodne naknade do popisanog iznosa odnosno drugi primici koji se isplaćuju uz plaću, Povjerenstvo je u predmetnom postupku utvrđivalo predstavljaju li primici tih iznosa moguću povredu članka 7. podstavka d) ZSSI-a.

Člankom 67. stavkom 1. Zakona o Hrvatskoj narodnoj banci („Narodne novine“ broj: 75/08.), koji je donesen 2008., propisano je da za vrijeme obnašanja dužnosti guverner, zamjenik guvernera i viceguverneri Hrvatske narodne banke imaju pravo na plaću te ostala materijalna i druga prava iz radnog odnosa u skladu s općim aktima Hrvatske narodne banke. Stavkom 2. istog članka propisano je da se na prava i obveze guvernera, zamjenika guvernera i viceguvernera Hrvatske narodne banke, koji nisu utvrđeni ovim Zakonom ili Statutom Hrvatske narodne banke, primjenjuje Zakon o sprječavanju sukoba interesa u obnašanju javnih dužnosti.

Člankom 23. Statuta HNB-a propisano je da o pravima i obvezama zaposlenika Hrvatske narodne banke iz radnog odnosa i u vezi s radnim odnosom odlučuje guverner Hrvatske narodne banke. Prava i obveze iz radnog odnosa guvernera, zamjenika guvernera i viceguvernera uređuju se ugovorom o radu u skladu sa Zakonom o radu, Zakonom o Hrvatskoj narodnoj banci, ovim Statutom i općim aktima Hrvatske narodne banke. Plaća guvernera, zamjenika guvernera i viceguvernera određuje se općim aktom kojim se određuju plaće zaposlenika Hrvatske narodne banke.

Odlukama guvernera HNB-a, broj O.br. 346-020/11-18/BV od 21. studenog 2018. i broj O.br. 308-020/11-19/BV od 19. studenog 2019., odlučeno je da će se povodom predstojećih blagdana svakom zaposleniku HNB-a isplatiti neto iznos od 700,00 kn.

Slijedom gore navedenog, Povjerenstvo utvrđuje kako je Zakonom o HNB-u izričito propisano kako guverner, zamjenik guvernera i viceguverneri Hrvatske narodne banke za vrijeme obnašanja dužnosti imaju pravo na plaću te ostala materijalna i druga prava iz radnog odnosa, u skladu s općim aktima HNB-a te da se na prava i obveze guvernera, zamjenika guvernera i viceguvernera Hrvatske narodne banke, koji nisu utvrđeni navedenim Zakonom ili Statutom HNB-a, primjenjuje Zakon o sprječavanju sukoba interesa u obnašanju javnih dužnosti, odnosno ZSSI. U tom smislu odredbe Zakona o HNB-u su, u ovom dijelu, *lex specialis* u odnosu na odredbe ZSSI-a te imaju prednost u primjeni. S obzirom da je člankom 23. Statuta HNB-a propisano da o pravima i obvezama zaposlenika Hrvatske narodne banke iz radnog odnosa i u vezi s radnim odnosom odlučuje guverner Hrvatske narodne banke, Povjerenstvo zaključuje kako se primanje prigodnih naknada, u vidu božićnica, po odluci guvernera HNB-a, donesenoj na temelju Statuta HNB-a, ne smatra zabranjenim primanjem dodatnih naknada za poslove obnašanja dužnosti viceguvernera HNB-a.

Povjerenstvo pritom ističe kako je u vrijeme donošenja Zakona o HNB-u 2008. bio na snazi Zakon o sprječavanju sukoba interesa u obnašanju javnih dužnosti („Narodne novine“, broj: 163/03., 94/04., 48/05., 141/06., 60/08.), koji je u članku 6. propisivao zabranjena djelovanja dužnosnika. Podstavkom d) navedenog članka bilo je propisano da je dužnosnicima zabranjeno primiti dodatnu naknadu za poslove obnašanja javnih dužnosti. Stupanjem na snagu ZSSI-a 2011. prestao je važiti Zakon o sprječavanju sukoba interesa u obnašanju javnih dužnosti, ali je novi ZSSI u članku 7. podstavku d) propisivao predmetnu zabranu na jednak način kao i ranije važeći Zakon. Stoga Povjerenstvo utvrđuje kako se odredba članka 67. Zakona o HNB-u, koja je na snazi ostala nepromijenjena od 2008. do danas, može na odgovarajući način primjenjivati, bez obzira što se ista referira na Zakon koji je prestao važiti 2011.

Slijedom navedenog, istovremeno primanje plaće za profesionalno obnašanje dužnosti guvernera Hrvatske narodne banke i primanje božićnice ne predstavlja povredu članka 7 podstavka d) ZSSI-a, obzirom da isplata božićnice, slijedom odredbi članka 67. Zakona o Hrvatskoj narodnoj banci i gore navedenog, ne predstavlja dodatnu naknadu za poslove obnašanja navedene javne dužnosti.

Povjerenstvo je stoga donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Boris Vujčić, elektroničkom dostavom
2. Objava na internetskoj stranici Povjerenstva
3. Pismohrana